**Poziv za novinare i studente: Priključite se nagradnom konkursu za izveštavanje o otpadu od hrane i reciklaži stakla**

Sa ciljem unapređenja informisanosti i edukacije građana, novinara i drugih zainteresovanih javnosti o odgovornom upravljanju tokovima otpada od hrane i reciklaži staklene ambalaže, NALED je u okviru projekata **„Ka boljem upravljanju otpadom od hrane u Republici Srbiji“** i **„Upravljanje staklenom ambalažom na Zapadnom Balkanu“** zvanično otvorio nagradni novinarski konkurs za izveštavanje o otpadu od hrane i reciklaži stakla.

Pravo učešća imaju svi novinari novinskih agencija, dnevnih listova, nedeljnika i mesečnika, nacionalnih i lokalnih televizija, radio stanica i internet portala, kao i studenti svih fakulteta, koji se pozivaju da pripreme tekstove ili TV/radio priloge na temu upravljanja otpadom od hrane i/ili reciklaže staklene ambalaže u Srbiji.

O najboljim radovima odlučivaće stručni žiri, a nagradni fond za novinare iz Srbije iznosi po 60.000 dinara za novinare i po 20.000 dinara za studente. U okviru svakog od projekata, biće nagrađen po jedan novinar nacionalnog medija, jedan novinar lokalnog medija, kao i po jedan student.

Konkurs je otvoren od 21. decembra 2020. do 30. juna 2021. godine, a detaljnije informacije možete pronaći u Pravilima konkursa.

Detaljnije informacije o konkursu možete pronaći na sajtu [NALED-a.](https://naled.rs/obavestenja-poziv-za-novinare-i-studente-prikljucite-se-nagradnom-konkursu-za-izvestavanje-o-otpadu-od-hrane-i-reciklazi-stakla-4586)